ศุลกากรขอเงิน8พันล้านพัฒนาด่านตามชายแดน
ศุลกากรของบ 8,000 ล้านบาท สร้างด่านรีดภาษีเพิ่ม
27 ก.ย. 2555

ศุลกากรของบ 8,000 ล้านบาท สร้างด่านรีดภาษีเพิ่ม
นายทนุศักดิ์ เล็กอุทัย รมช.คลัง ในฐานะกำกับดูแลกรมศุลกากร เปิดเผยว่า ขณะนี้กรมศุลกากรทำเรื่องเพื่อขอใช้งบประมาณในวงเงิน 8,000 ล้านบาท ตามแผนการกู้เงินใน พ.ร.บ.กู้เงินเพื่อลงทุนในโครงสร้างพื้นฐานวงเงิน 2.2 ล้านล้านบาทแล้ว วัตถุประสงค์หลักนำมาเพื่อพัฒนาและปรับปรุงด่านศุลกากรตามแนวชายแดนที่สำคัญ 10 แห่ง อาทิ ด่านศุลกากรสะเดา ด่านศุลกากรพุน้ำร้อน 
รมช.คลัง กล่าวว่า การพัฒนาปรับปรุงด่านศุลกากรทั้ง 10 แห่งที่กรมได้วางแผนไว้ เพื่อให้การทำงานเก็บภาษีมีประสิทธิภาพมากขึ้นแล้วยังเป็นการดำเนินการเพื่อรองรับการเปิดประชาคมเศรษฐกิจอาเซียน (เออีซี) ในปี 2558 ซึ่งประเทศไทยจะกลายเป็นศูนย์กลางในการเชื่อมโยงระหว่างประเทศสมาชิกที่สำคัญ 
ดังนั้น จึงจำเป็นต้องเตรียมแผนรับมือในการค้าขายระหว่างชายแดนไว้ เพื่อให้การทำงานการตรวจสอบภาษีเป็นไปอย่างมีศักยภาพ
ทั้งนี้ เมื่อวันที่ 26 ก.ย. 2555 นายทนุศักดิ์ เป็นประธานเปิดงานสัมมนา “National Single Window (NSW) ภาครัฐและเอกชน” โดยได้ระบุว่า กระทรวงการคลังพร้อมให้การสนับสนุนกรมศุลกากรในการพัฒนาระบบ National Single Window ให้สามารถใช้ร่วมกันระหว่างรัฐบาลต่อรัฐบาล (จีทูจี) เอกชนต่อเอกชน (บีทูบี) และรัฐบาลต่อเอกชน (จีทูบี) ในอนาคต เพื่อเป็นการเพิ่มประสิทธิภาพของระบบโลจิสติกส์ของประเทศ ซึ่งจะสามารถช่วยในเรื่องการประหยัดทรัพยากร ประหยัดพลังงานและประหยัดค่าใช้จ่ายในด้านต่างๆ
นายสมชาย พูลสวัสดิ์ อธิบดีกรมศุลกากร เปิดเผยว่า สำหรับการเชื่อมโยงข้อมูลดังกล่าว จะสามารถดำเนินการได้ในปี 2556 ซึ่งจะเชื่อมโยงข้อมูลของ 37 ส่วนราชการที่เกี่ยวข้องกับกระบวนการนำเข้า การส่งออกและโลจิสติกส์ 
ขณะนี้มี 10 หน่วยงานที่อยู่ระหว่างการทดสอบระบบเชื่อมโยงข้อมูลกับระบบ NSW และหน่วยงานที่อยู่ระหว่างการจัดซื้อ จัดหา หรือพัฒนาระบบเชื่อมโยงข้อมูลกับระบบ NSW อีก 13 หน่วยงาน 
กรมศุลกากรได้พัฒนาระบบ NSW ด้านต่างๆ พร้อมแล้ว เพื่อเชื่อมโยงกับทุกหน่วยงาน รวมทั้งร่างกฎหมายรองรับและการเตรียมนำระบบ Harmonized System 2012 มาใช้ในช่วงต้นปีหน้า
ก่อนหน้านี้ มีรายงานข่าวว่า ผู้ผลิตเหล็ก 8 ราย คือ บริษัท ทาทาสตีล บริษัท เอ็น.ที.เอส. สตีล กรุ๊ป บริษัท เหล็กก่อสร้างสยาม บริษัท เหล็กสยาม บริษัท โรงงานเหล็กกรุงเทพ บริษัท เชาวน์ สตีล อินดัสทรีส์ บริษัท มิลล์คอนสตีลอินดันสทรีส์ และบริษัท ยู เอ็ม ซี เม็ททอล ได้ทำหนังสือถึง รมว.คลัง และกรมศุลกากร เพื่อให้ตรวจสอบการนำเข้าเหล็กแผ่นรีดร้อนจากจีน ที่มีเจตนาเปลี่ยนแปลงพิกัดศุลกากรจากเหล็กแท่งเป็นเหล็กเจือธาตุอื่น ทำให้เสียภาษีแค่ 0% จาก 5%